ปักธงงบ’55เน้นปฏิรูป-ลดเหลื่อมล้ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

อภิสิทธิ์สั่งตั้งงบแบบฉีกแนวสร้างโอกาสธุรกิจลดรายจ่าย
โพสต์ทูเดย์ — รัฐบาลเดินหน้าจัดทำกำหนดกรอบยุทธศาสตร์งบประมาณปี 2555 เน้นปฏิรูปสร้างโอกาสทางเศรษฐกิจ ลดความเหลื่อม ล้ำในสังคม
วันที่ 21 ธ.ค. ที่ประชุมคณะรัฐมนตรี (ครม.) อนุมัติยุทธศาสตร์การจัดทำงบประมาณรายจ่ายปี 2555 ซึ่งกำหนดเน้นการจัดสรรงบประมาณตามหลักปรัชญาเศรษฐกิจพอเพียง โดยสร้างภูมิคุ้มกันจากปัจจัยเสี่ยงต่างๆ และเสริมรากฐานของประเทศ เพื่อการขับเคลื่อนประเทศไทยไปสู่ความสมดุลในแทบจะทุกมิติ 
ทั้งนี้ กรอบงบประมาณมุ่งเน้นไปในการพัฒนาความสามารถในการแข่งขัน การเสริมสร้างโอกาสทางเศรษฐกิจเพื่อลดความเหลื่อมล้ำในสังคม โดยให้ความสำคัญกับการเพิ่มรายได้และลดรายจ่ายครัวเรือนและภาคธุรกิจ ทั้งในรูปของการเพิ่มผลผลิต การสร้างมูลค่าเพิ่ม และการลดต้นทุนการผลิตโดยการสนับสนุนการทำการเกษตรอย่างยั่งยืน การประยุกต์ใช้เกษตรทฤษฎีใหม่ ลดการใช้สารเคมี และการปลูกพืชพลังงานทดแทน พัฒนาระบบชลประทานแหล่งน้ำเพื่อการเกษตร พัฒนาระบบประกันรายได้ และประกันภัยพืชผลเสียหายจากธรรมชาติ เสริมสร้างขีดความสามารถในการแข่งขันภาคอุตสาห กรรมในระยะยาว การใช้เทคโนโลยีและพลังงานอย่างคุ้มค่าและเป็นมิตรต่อสิ่งแวดล้อม 
นอกจากนี้ ยังเน้นการจัดสรรงบประมาณเพื่อการพัฒนาโครงสร้างพื้นฐานทางด้านโลจิสติกส์ ระบบราง เทคโนโลยีสารสนเทศและการสื่อสารให้ทันสมัย 
รวมถึงการสร้างสังคมสมานฉันท์และความมั่นคงของประเทศ โดยการพัฒนาระบบอำนวยความยุติธรรมให้เสมอภาค โปร่งใส รวดเร็วและเป็นธรรม เร่งรัดแก้ปัญหาการทุจริตและประพฤติมิชอบ พัฒนาการให้บริการภาครัฐให้มีคุณภาพและทั่วถึง รวมทั้งการรักษาความสงบเรียบร้อยบนพื้นฐานของความสมานฉันท์
รวมทั้งยังเน้นยุทธศาสตร์ การอนุรักษ์ฟื้นฟูทรัพยากรธรรมชาติ และสิ่งแวดล้อม เป็นปัญหาเร่งด่วนที่มีผลกระทบต่อความเสื่อมโทรมของทรัพยากรธรรมชาติและสิ่งแวดล้อม เช่น ปัญหามลพิษในเขตอุตสาหกรรม การลดปริมาณของเสียจากแหล่งกำเนิด การบุกรุกทำลายทรัพยากรธรรมชาติในพื้นที่ป่า ปัญหาการพื้นที่ชายฝั่งควบคู่กับการจัดการภัยแล้ง น้ำท่วม อย่างมีประสิทธิภาพ
สุดท้ายนั้นจะเน้นเรื่องยุทธศาสตร์ ด้านการศึกษา คุณธรรม จริยธรรม คุณภาพชีวิต และความเท่าเทียมกันในสังคม สร้างความมั่นคงในรายได้ ดูแลผู้ด้อยโอกาส เช่น คนพิการผู้สูงอายุ การจัดการศึกษาขั้นพื้นฐานโดยผู้เรียนไม่ต้องเสียค่าใช้จ่าย การพัฒนาหลักประกันสุขภาพ 
“นายกฯ ต้องการให้รวมแนวทางการปฏิรูปประเทศไทย เข้าไว้ในยุทธศาสตร์งบประมาณ และให้จัดสรรงบประมาณที่ฉีกแนวไปจากเดิม” นายวัชระ กรรณิการ์ รองโฆษกรัฐบาล กล่าว